Ντεβέντρα Μπάνχαρτ

Ο Ντεβέντρα Μπάνχαρτ (αγγλ. Devendra Obi Banhart) (γεν. 30 Μαΐου 1981) είναι Αμερικανός τραγουδιστής, τραγουδοποιός και εικαστικός καλλιτέχνης. Η μουσική του συνδέεται με το είδος φολκ, νέα φολκ, freak folk, New Weird America και χαρακτηρίζεται στα πρώτα του άλμπουμ από απλές μελωδίες κιθάρας με ελάχιστη συνοδεία από άλλα μέσα. Από το 2002 που κυκλοφόρησε το ντεμπούτο άλμπουμ, συνεχίζει να καταγράφει το υλικό του σε προσωπικά άλμπουμ, συλλογές και συνεργασίες.

Βιογραφία 
Ο Μπάνχαρτ γεννήθηκε στο Χιούστον του Τέξας και πέρασε την παιδική του ηλικία στο Καράκας της Βενεζουέλας μαζί με τη μητέρα του. Το όνομα του Ντεβέντρα είναι συνώνυμο του Ίντρα και σημαίνει "βασιλιάς των θεών» στα Χίντι, ενώ το μεσαίο όνομα Obi προέρχεται από όνομα του  δάσκαλου Τζεντάι Όμπι-Ουάν Κενόμπι που είχε ενσαρκώσει ο Άλεκ Γκίνες στην πρώτη τριλογία του Πολέμου των Άστρων. Όταν ήταν έφηβος η μητέρα του ξαναπαντρεύτηκε και η οικογένεια μετακόμισε στο Λος Άντζελες. Το 1998 και έχοντας γράψει τραγούδια από την ηλικία των 12 ετών, ξεκίνησε τις σπουδές του στο Ινστιτούτο Τεχνών του Σαν Φρανσίσκο με υποτροφία, αλλά δεν τις ολοκλήρωσε. Εγκατέλειψε τη σχολή το 2000 και ξεκίνησε την ενασχόληση με τη μουσική ως περιπλανώμενος αοιδός. Η περιπλάνησή του τον βρίσκει το καλοκαίρι του ίδιου έτους στο Παρίσι να ανοίγει συναυλίες για indie rock συγκροτήματα και το φθινόπωρο να παίζει μουσική στο Σαν Φρανσίσκο και το Λος Άντζελες. Όλο αυτό το διάστημα ηχογραφούσε τα τραγούδια του, μερικές φορές στο τηλεφωνητή ενός φίλου του. Το υλικό από τις ηχογραφήσεις αυτές βρίσκεται στα πρώτα δύο άλμπουμ του καλλιτέχνη.

Καλλιτεχνική πορεία 
Το πρώτο άλμπουμ του Μπάνχαρτ The Charles C. Leary εκδόθηκε το 2002 από τη δισκογραφική εταιρία Hinah χωρίς κάποια επιτυχία. Ο Ντεβέντρα Μπάνχαρτ έγινε γνωστός όταν άκουσε τις ακατέργαστες ηχογραφήσεις του ο Μάικλ Γκίρα, μουσικός των Swans και ιδιοκτήτης της δισκογραφικής εταιρείας Young God Records με την οποία κυκλοφόρησε το δεύτερο άλμπουμ του Oh Me Oh My τον Οκτώβριο του 2002, το οποίο έλαβε θετικές κριτικές. Με την Young God Records ο Μπάνχαρτ κυκλοφόρησε άλλα δύο άλμπουμ και ένα EP (extended play).

Ακολούθησε αλλαγή της δισκογραφικής σε XL Recordings με την οποία κυκλοφόρησε το άλμπουμ Cripple Crow που ηχογραφήθηκε στο Bearsville Studios της Νέας Υόρκης το 2005 και το άλμπουμ Smokey Rolls Down Thunder Canyon το 2007. Από το άλμπουμ Smokey Rolls Down Thunder Canyon το τραγούδι Lover έχει συμπεριληφθεί στο σάουντρακ της ταινίας Nick and Norah's Infinite Playlist.

Ο Μπάνχαρτ έχει συνεργαστεί με τους Antony and the Johnsons το 2005 στο άλμπουμ I Am a Bird Now, τους Oasis στο remix του "(Get Off Your) High Horse Lady" από το άλμπουμ Dig Out Your Soul το 2009, τους Neighbors στο remix του "Rome" από το άλμπουμ των Phoenix Wolfgang Amadeus Phoenix του 2009 και τραγούδια του έχουν συμπεριληφθεί σε πολλά σάουντρακ ταινιών.

Άλλες δραστηριότητες 
Ο Ντεβέντρα Μπάνχαρτ διατηρεί με επιτυχία μια παράλληλη καριέρα ως εικαστικός καλλιτέχνης. Έχει δημιουργήσει τα εξώφυλλα όλων των άλμπουμ του, και η συσκευασία του άλμπουμ του What Will We Be είχε προταθεί για το βραβείο "Καλύτερης συσκευασίας" στα Βραβεία Γκράμι του 2010. Σχέδια του καλλιτέχνη έχουν εμφανιστεί σε εκθέσεις σε όλο τον κόσμο, όπως στο San Francisco Museum of Modern Art (SFMOMA) του Σαν Φρανσίσκο, Palais des Beaux-Arts στις Βρυξέλλες, Atelier Cardenas Bellanger στο Παρίσι.

Ήταν ο πρώτος καλλιτέχνης που σχεδίασε ένα t-shirt για το project Yellow Bird το 2006 και επέλεξε να δωρίσει τα κέρδη από την πώληση τους προς όφελος της Teenage Cancer Trust μιας φιλανθρωπικής οργάνωσης που είναι αφιερωμένη στη βελτίωση της ζωής των εφήβων και των νεαρών ενηλίκων που πάσχουν από καρκίνο.

Είναι σκέιτμπορντερ και τον Μάιο του 2010 ακύρωσε συναυλία του στο Φοίνιξ όταν έσπασε ένα κόκκαλο στο πόδι κάνοντας σκέιτμπορντ, λίγες ώρες πριν την συναυλία.

Δισκογραφία 
Άλμπουμ 
2002 The Charles C. Leary,  Hinah 	
2002 Oh Me Oh My, Young God Records 	
2004 Rejoicing in the Hands, Young God Records 
2004 Niño Rojo, Young God Records 	
2005 Cripple Crow, XL Recordings 	
2007 Smokey Rolls Down Thunder Canyon, XL Recordings 
2009 What Will We Be, Warner Bros. Records 		
2013 Mala, Nonesuch Records

Singles και EPs
The Black Babies (2003)
Sight To Behold / Be Kind (2004)
Little Yellow Spider (2004)
At The Hop (2004)
I Feel Just Like A Child (2005)
Heard Somebody Say (2005)
Xiu Xiu / Devendra Banhart split 7-inch (2005)
White Reggae Troll (2006)
Carmensita (2007)
Lover (2007)
Baby (2009)
Foolin''' (2010)Something French/Loring Baker (2014)

Συλλογές και συνεργασίεςThe Golden Apples of the Sun (2004)Jana Hunter / Devendra Banhart (μαζί με Jana Hunter, 2005)Love Above All (2007)Xiu Xiu's Remixed & Covered (2007)Surfing (ως Megapuss με τον Gregory Rogove, 2008)Songs of Leonard Cohen – Beck's Record Club (2009)Loving Takes This Course – A Tribute to the Songs of Kath Bloom (2009)Amador – You're The One με τον Adan Jodorowsky (2010)Mujer Divina, Homenaje a Agustín Lara – Amor, amor de mis amores'' με την Natalia Lafourcade (2012)

Παραπομπές

Εξωτερικοί σύνδεσμοι 

Ντεβέντρα Μπάνχαρτ, επίσημος ιστότοπος
Devendra Banhart, hinah
Devendra Banhart, Young God Records
Devendra Banhart, XL Recordings
Devendra Banhart, Nonesuch Records
Devendra Banhart, στο AllMusic

Αμερικανοί μουσικοί
Φολκ μουσικοί